KLASA: P-535/23

URBROJ: 711-02-01/06-2024-9

Zagreb, 04. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo-Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24- u daljnjem tekstu ZSSI), **u predmetu obveznika Jure Šundova, OIB:…………, člana uprave trgovačkog društva ŽUPANIJSKE CESTE SPLIT društvo za održavanje i zaštitu cesta, građevinarstvo i projektiranje, d.o.o.,** pokrenutom po službenoj dužnosti, na 61. sjednici održanoj 04. listopada 2024. godine, donosi sljedeću

**ODLUKU**

1. **Obveznik Jure Šundov, član uprave trgovačkog društva ŽUPANIJSKE CESTE SPLIT društvo za održavanje i zaštitu cesta, građevinarstvo i projektiranje d.o.o., nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisane pod točkom I. ove izreke, obvezniku se izriče sankcija u iznosu od 800,00 eura.**
3. **Nalaže se obvezniku Juri Šundovu da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190- OIB obveznika-53523.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Jure Šundov, član uprave trgovačkog društva ŽUPANIJSKE CESTE SPLIT društvo za održavanje i zaštitu cesta, građevinarstvo i projektiranje d.o.o. nije podnio imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Obzirom imenovani obnaša dužnost člana uprave naprijed spomenutog trgovačkog društva od 25. prosinca 2021. godine ima status obveznika sukladno članku 3. stavku 1. točki 40. ZSSI-a te je dužan postupati po odredbama navedenog zakona.

Uvidom u Registar obveznika, Povjerenstvo je utvrdilo da je obveznik podnio imovinsku karticu povodom stupanja na dužnost 26. kolovoza 2022. te je također utvrđeno da obveznik u zakonskom roku do 31. siječnja 2023. godine, nije podnio imovinsku karticu za 2022. godinu.

Slijedom navedenog, Povjerenstvo je dana 26. ožujka 2024. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti KLASA: P-535/23, URBROJ: 711-02-01/06-2024-03 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik se na navedenu Obavijest očitovao dana 22. travnja 2024. navodeći da nije imao nikakav razlog za namjerno kašnjenje s dostavom podataka, već da nije znao da ima takvu obavezu, a i da je zadnji tjedan u siječnju 2023. i prvih 10 dana u veljači 2023. godine bio na bolovanju te je u privitku očitovanja dostavio doznake.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznik Jure Šundov nije podnio imovinsku karticu povodom godišnje obveze podnošenja za 2022. godinu u zakonskom roku do 31. siječnja 2023. godine, imenovani je počinio povredu članka 10. stavka 4. ZSSI-a.

Povjerenstvo pritom ističe kako je obveznik i nadalje u obvezi podnijeti imovinsku karticu povodom godišnje obveze podnošenja za 2022. godinu te imenovanog poziva da istu dostavi u što kraćem roku.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku, ista se može izvršiti obustavom isplate dijela mjesečne neto plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo novčanu kaznu izriče u iznosu od 530,00 do 5.309,00 eura vodeći računa o težini i posljedicama povrede zakona. Stavkom 2. istog članka propisano je da izvršenje novčane sankcije obustavom isplate dijela mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

U ovom konkretnom slučaju, Povjerenstvo je obvezniku za navedenu povredu izreklo novčanu sankciju u iznosu od 800,00 eura. Prilikom odmjeravanja vrste i visine sankcije Povjerenstvo je prije svega obvezniku kao otegotnu okolnost uzelo u obzir činjenicu da su u odnosu na imenovanog pred Povjerenstvom već vođeni postupci zbog povreda odredbi ZSSI-a te mu je odlukom Povjerenstva od 10. lipnja 2024. u predmetu SI- 16/14 zbog povrede članka 7. točka d) ZSSI-a izrečena sankcija u iznosu od 30.000,00 kuna. Također, kao otegotna okolnost obvezniku je uzeta i činjenica da još uvijek nije podnio imovinsku karticu za 2022. godinu. Povjerenstvo ističe da je obveznik dostavio doznake iz kojih je doista vidljivo da je u razdoblju od 23. siječnja 2023. godine do 31. siječnja 2023. bio na bolovanju, ali isto nije odlučno u odnosu na odluku o povredi i sankciji, budući da je obveznik imovinsku karticu mogao podnijeti tijekom od početka mjeseca siječnja 2023., a ne samo tijekom razdoblja u kojem je bio na bolovanju, a što još uvijek nije učinio. Slijedom svega navedenog, Povjerenstvo smatra izricanje novčane sankcije u iznosu od 800,00 eura svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Jure Šundov, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana